Bilde av Asbjørn Aamodt i Aamodtsalen i Hotel Wassilioff. Til høyre, med ryggen til, Herman og Gisken Wildenvey.
**Asbjørn Toralf Aamodt** (født 21. august 1893 i Larvik, død 23. januar 1966 på Nanset) var en norsk kunstner, kunstkritiker og fotballspiller. Asbjørn Aamodt var far til lyrikeren Bjørn Aamodt.

Aamodt var målvakt på Larvik Turn og fikk to kamper for Norges herrelandslag i fotball. I den første, borte mot Russland (Moskva, 14/9-13) ble resultatet 1-1 og dermed landslagets første kamp uten tap. I hans andre landskamp var motstanderen Sverige (25/10-14) og resultatet ble 0-7. Han var tapende finalist i norgesmesterskapet i 1919 som keeper for Frigg og i 1923 for Lyn.

Aamodt studerte på Statens håndverks- og kunstindustriskole under Christian Krohg. Han debuterte på Høstutstillingen i 1914. Han var avistegner i VG (1917–22) avbrutt av studietur til Paris (1920), deretter tegner for Dagbladet (1922–25), før han arbeidet for Arbeiderbladet, da også som kunstanmelder. Her ble han kjent da han i protest mot det rådende kunstsyn (og under pseudonymet Aakervik) i 1934 sendte inn, og fikk antatt ved Høstutstillingen, det raskt sammensatte og middelmådige maleriet «På vei til løkka». Blant andre kjente arbeider han utførte kan nevnes maleri av Herman Wildenvey, samt dekorasjoner i «Aamodtsalen» på Hotel Wassilioff i Stavern, ved Fredriksvern kunstnerkoloni og Citadelløya, der han bodde rundt 1925. 
Festsalen ved Korni fabrikkers festsal ble dekorert av ham i 1954.

Han reiste mye, skrev *Reiser og riss* (Cappelen 1944), og flere maleri er fra disse som *Hvit på sort* (1939). Aamodt var også mye brukt illustratør til andres bøker, så som Oskar Braatens *Oslo-fortellinger* (1935) og Aksel Amundsens *Oslo Bryggearbeideres Forening gjennom 75 år* (1957).

Etter hvert flyttet han tilbake til farens (malermester Thorvald Aamodt) villa «Solbakken» i Nansetveien 43 på Nanset. Aamodt omkom da denne brant ned, en brann hans tre søstre overlevde.

Referanser
----------

1. ↑   Artists of the World Online, oppført som Asbjorn Aamodt, AKL Online kunstner-ID 10000078[Hentet fra Wikidata]
2. 1 2   Store norske leksikon, Store norske leksikon-ID Asbjørn\_Aamodt[Hentet fra Wikidata]
3. 1 2   Norsk kunstnerleksikon, Norsk kunstnerleksikon ID Asbjørn\_Aamodt, besøkt 9. oktober 2017[Hentet fra Wikidata]
4. 1 2   KulturNav, KulturNav-ID 8f2e4b3d-70b6-4d90-93f5-9a9cef90a197, besøkt 9. oktober 2017[Hentet fra Wikidata]
5. ↑  «Russland - Norge». Norges Fotballforbund. Besøkt 28. november 2012.
6. ↑  «Sverige - Norge». Norges Fotballforbund. Besøkt 28. november 2012.
7. ↑  Sigurd H. Unneberg, *Håndverk, industri og handel Arkivert 2016-03-04, hos Wayback Machine.* fra Sem og Slagen bygdebok.
8. ↑  Asbjørn Aamodt brant inne, VG (24.1.1966)

Eksterne lenker
---------------

* (en) Asbjørn Aamodt – national-football-teams.com Rediger på Wikidata

* (en) Asbjørn Aamodt – WorldFootball.net Rediger på Wikidata

* (en) Asbjørn Aamodt – EU-Football.info Rediger på Wikidata

* (no) Asbjørn Aamodt – Norges Fotballforbund Rediger på Wikidata

Portaler: Litteratur | Kunst

|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** Lokalhistoriewiki **·** Historisk befolkningsregister **·** BIBSYS **·** VIAF **·** KulturNav
 |